આજે તો મુંબઈના જૂહુ સ્કીમ વિસ્તારમાં લગભગ બધા ટોચના ફિલ્મસ્ટાર્સના બંગલા છે જ્યારે લક્ષ્મીકાંતે ૧૯૭૦ના દાયકામાં ત્યાં પોતાની પહેલી સુપરહિટ ફિલ્મ ‘પારસમણી’ના નામ પરથી બંગલો બનાવેલો. એ બંગલો બની રહ્યો હતો ત્યારે રાજ કપૂરની ‘બૉબી’ ફિલ્મનું સંગીત આ જોડી પીરસી રહી હતી. એક ગીતની ચર્ચા કરવા આનંદ બક્ષી લક્ષ્મીકાંતને મળવા આવ્યા. ગીતકાર તો નવા બંગલાની શોધમાં અટવાઈ પડ્યા. થોડીવારે લક્ષ્મીકાંત તેમને શોધતા આવ્યા. આનંદ બક્ષી કહે કે હું તો તમારા બંગલામાં ભૂલો પડી ગયો. આવું કોઈ પ્રેમી યુગલ સાથે બને તો કેવા ગોટાળા થઈ પડે. બન્ને હસી પડ્યા. એમાંથી ગીત સર્જાયું, ‘હમ તુમ એક કમરે મેં બંદ હો ઔર ચાબી ખો જાયે…’